Jason Rohde 'verlig' oor hofbeslissing | Maroela Media
Jason Rohde, die man wat aangekla word van die moord op sy vrou, is verlig dat hy kan terugkeer Johannesburg toe.
"Tydens hierdie moeilike tyd sal die terugkeer na Johannesburg hom moontlik toelaat om 'n sekere sin van normaliteit te bereik," het Daniel Witz, een van Rohde se regsverteenwoordigers, aan Maroela Media gesê.
Rohde se regsverteenwoordigers het Vrydag in die Stellenbosch-landdroshof aangevoer dat Rohde nou 'n enkelouer is en dat sy drie dogters deur die media geïdentifiseer is. Hulle het aangevoer Rohde is desperaat om sy dogters te beskerm en dat hy dit nie kan doen as hy in die Wes-Kaap moet bly nie.
Rohde se oudste dogter is in matriek en moes volgens sy regspan koshuis toe gaan omdat Rohde nie by haar kan wees nie. Sy ander twee dogters is in die koshuis in die Oos-Kaap, maar moet tydens die skoolvakansie saam met hom tuis wees.
Sy verdediging het ook aangevoer hy moet na Johannesburg terugkeer omdat hy die risiko loop om sy werk te verloor indien hy nie daar is om sy pligte uit te voer nie.
Die staat het hierdie versoek teengestaan en gesê Rohde is tydelik by Sotheby's geskors en hoef dus nie in Johannesburg te wees vir werk nie. Dit het ook aan die lig gekom Rohde het na bewering sonder die nodige toestemming dubbele burgerskap van Suid-Afrika en Australië gekry. Die staat het in die lig hiervan aangevoer hy kan nie waarborg dat Rohde nie 'n vlugrisiko is nie.
Landdros Greg Jacobs het egter Rohde se versoek om terug te keer na Johannesburg toegestaan en sy borgtog verleng. Die saak is uitgestel tot 27 Januarie volgende jaar.
Rohde staan tereg op 'n skedule 5-aanklag van moord op sy vrou, Susan (47). Haar liggaam is die oggend van 24 Julie in die badkamer van 'n hotel op die Spier-wynlandgoed gevind, waar sy met die koord van 'n haartang opgehang is. Rohde beweer sy het selfmoord gepleeg, terwyl die staat aanvoer Susan is verwurg. 'n Private patoloog en staatspatoloog wat verskillende nadoodse ondersoeke gedoen het, is dit nie eens oor hoe Susan gesterf het nie.
Is jammer Susan kan nie ook terugkeer Jhb toe nie.
Nuusbrokkies kom deesdae tweekeer op my foon deur. Gee asb aandag aan die probleem dankie!!
Mnr. Rhode, hoop dat dit onder omstandighede goed gaan met jou, die familie en vriende. Dit is 'n verskriklike tragedie maar daar sal weer lig aan die einde van die tonnel wees. Ek dink aan julle en bid vir julle.
Ek wonder nog die heeltyd hoe bly jy by jou skoonouers wanneer jy vir die moord op hul dogter aangekla word.